
Către




BIROUL PERMANENT AL 





CAMEREI DEPUTAȚILOR

Vă înaintăm, alăturat, raportul comun suplimentar asupra propunerii legislative pentru modificarea articolului nr.5 din Legea nr.35/2007 privind creşterea siguranţei în unităţile de învăţământ, retrimis în vederea examinării şi depunerii unui nou raport comun, Comisiei pentru administraţie publică şi amenajarea teritoriului şi Comisiei pentru învăţământ, ştiinţă, tineret şi sport, în procedură obişnuită, cu adresa nr. PL. x 290/2016 din 25 septembrie 2017.

R A P O R T    C O M U N    S U P L I M E N T A R
asupra propunerii legislative pentru modificarea articolului nr.5 din Legea nr.35/2007 privind creşterea siguranţei în unităţile de învăţământ


În şedinţa Plenului Camerei Deputaţilor din ziua de luni, 25 septembrie 2017, în temeiul art. 70 din Regulamentul Camerei Deputaţilor, republicat, s-a hotărât retrimiterea propunerii legislative pentru modificarea articolului nr.5 din Legea nr.35/2007 privind creşterea siguranţei în unităţile de învăţământ, Comisiei pentru administraţie publică şi amenajarea teritoriului şi Comisiei pentru învăţământ, ştiinţă, tineret şi sport, în vederea examinării şi depunerii unui nou raport, cu adresa nr. PL. x 290/2016  din 25 septembrie 2017, înregistrată cu nr. 4c-6/305 din 28 septembrie 2017, respectiv nr. 4c-9/252 din 27 septembrie 2017.

Pentru această propunere legislativă s-a întocmit raportul comun nr.4c-6/301, respectiv nr. 4c-9/160 din data de 22 martie 2017, prin care s-a propus respingerea acesteia.

Camera Deputaţilor este Cameră Decizională potrivit prevederilor art.75 alin. (1) şi (3) din Constituţia României, republicată şi ale art.92 din Regulamentul Camerei Deputaţilor, republicat.


Senatul, în calitate de primă Cameră sesizată, a respins propunerea legislativă în şedinţa din 13 iunie 2016.


Consiliul Legislativ avizează favorabil propunerea legislativă (nr.168/03.03.2016).

Guvernul nu susţine adoptarea acestei propuneri legislative (nr.748/14.04.2016).

Comisia juridică, de disciplină şi imunităţi a hotărât avizarea favorabilă a propunerii legislative (nr.4c-11/794/22.06.2016).

Comisia pentru buget, finanţe şi bănci a hotărât avizarea negativă a propunerii legislative (nr.4c-2/409/07.09.2016).


Propunerea legislativă are ca obiect de reglementare modificarea art.5 din Legea nr.35/2007, în sensul instituirii obligativităţii în ceea ce priveşte portul uniformei şcolare de către elevi.
         Potrivit prevederilor art.61 şi 63 din Regulamentul Camerei Deputaţilor, comisiile au examinat propunerea legislativă în şedinţe separate. 
Comisia pentru învăţământ, ştiinţă, tineret şi sport a examinat propunerea legislativă în şedinţa din 17 octombrie 2017.


La lucrările Comisiei pentru învăţământ, ştiinţă, tineret şi sport au fost prezenţi 19 deputaţi, din totalul de 26 de membri ai Comisiei.


În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative au participat ca invitaţi: domnul prof. univ. dr. ing Petru Andea - secretar de stat în cadrul Ministerului Educaţiei Naționale.
În urma dezbaterilor, Comisia pentru învăţământ, ştiinţă, tineret şi sport a propus, cu 18 voturi pentru și 1 vot împotrivă, menținerea raportului comun inițial de respingere a propunerii legislative.

Comisia pentru administraţie publică şi amenajarea teritoriului a examinat propunerea legislativă în şedinţa din 13 februarie 2018.

 La lucrările Comisiei pentru administraţie publică şi amenajarea teritoriului au fost prezenţi 25 deputaţi, din totalul de 25 de membri ai Comisiei.

În urma dezbaterilor şi a opiniilor exprimate, membrii Comisiilor au hotărât, cu majoritate de voturi, menţinerea raportului iniţial comun de respingere a propunerii legislative pentru modificarea articolului nr.5 din Legea nr.35/2007 privind creşterea siguranţei în unităţile de învăţământ, din următoarele considerente: 
- art.5 alin.(1) din Legea nr.35/2007 privind creşterea siguranţei în unităţile de învăţământ prevede stabilirea pentru elevii unităţii de învăţământ a unui semn distinctiv, cum ar fi "ecuson, uniformă, eşarfă sau alte asemenea", lăsând decizia la nivelul unităţii de învăţământ. Astfel, nu este obligatorie îndeplinirea tuturor acestor condiţionalităţi în mod simultan; 
- toate regulamentele de organizare și funcționare ale unităților de învățământ preuniversitar conțin prevederi referitoare la însemne distinctive pentru elevi, adaptate specificului școlii și segmentului țintă;

- în Expunerea de motive, iniţiatorii fac trimitere în mod eronat la Legea învăţământului nr 84/1995, republicată, cu modificările şi completările ulterioare, în condiţiile în care acest act normativ a fost abrogat expres de art.361 din Legea educaţiei naţionale nr.1/2011, cu modificările şi completările ulterioare;

- s-a avut în vedere și opinia reprezentanților Consiliului Național al Elevilor care au consemnat posibile dificultăți financiare în achiziționarea uniformei școlare pentru preșcolari/elevi, precum și limitarea libertății de exprimare și individualitate a elevilor. Totodată, elevii consideră că sentimentul de apartenență la o unitate de învățământ nu poate fi creat prin introducerea uniformei obligatorii.

 În funcţie de obiectul şi conţinutul său, propunerea legislativă face parte din categoria legilor ordinare.

